P. Miššík, poslanec: (2005-11-08):
Tieto úvodné slová a otázky som spomenul preto, aby sme sa mohli v pokoji pozrieť na to, čo tak posmelilo opozíciu, že dnes predkladá dva návrhy ústavných zákonov o skrátení volebného obdobia. Posmelilo ju podľa môjho názoru najmä to, že opäť po určitej dobe prišlo k turbulenciám vnútri jednej z koaličných strán, a to Aliancie nového občana. Tie turbulencie spôsobil svojím nezodpovedným konaním politik, ktorého predseda vlády napriek možným problémom s vládnutím nekompromisne odvolal. Politik sa urazil a spolu so svojimi troma kolegyňami posilnil opozíciu. Podobnosť pokusom oslabiť klub SDKÚ v kauze Martináková, Mojžiš a NBÚ nie je čisto náhodná. Aj vtedy a aj teraz nasledovali pokusy opozície znefunkčniť parlament, aj vtedy aj teraz opozícia napriek veľkej snahe nepresadila ústavné prostriedky, ktoré by viedli k predčasným parlamentným voľbám, mám na mysli najmä čl. 102 ods. 1 písm. e) Ústavy Slovenskej republiky, ktoré priamo hovoria o možnosti rozpustiť parlament, a tým si vynútiť predčasné voľby. Pripomínam opozícii, že toto je ústavný spôsob, ako ukončiť vládu. A tak opozícia stále viac využívala iné nástroje, najmä škandalizáciu významných predstaviteľov vládnych strán. Tieto nástroje sú legitímne, ale výsledný efekt ich použitia je ten, že vládna koalícia sa vie s jasnou hlavou s týmito kauzami vysporiadať a dať tak verejnosti najavo, že nemieni tolerovať prešľapy kohokoľvek, aj keď tie prešľapy nie sú charakteru porušenia zákona. Ako príklad uvediem spomínané odvolanie ministra Ruska, odstúpenie ministra Kaníka, ktoré je príkladom uvedomenia si politickej zodpovednosti, a jeho nahradenie nestraníčkou a odborníčkou Ivetou Radičovou. Aj dnešný lov na ministra Simona je znakom toho, že opozícia salámovou metódou skúša silu koalície ďalej. Prečo teda existuje taká úžasná túžba opozície po predčasných voľbách? V prvej časti môjho vystúpenia som spomenul naše úspechy, ktorými sú jednoznačne zakotvenie Slovenska v Európskej únii a NATO, ale aj reformy, ktoré sme presadili v prvom polčase vládnutia spolu s partnermi z KDH, SMK a ANO, začínajú prinášať svoje ovocie. Aj kvôli daňovej reforme na Slovensko prichádzajú investovať silní zahraniční investori, vytvárajú nové pracovné príležitosti a znižuje sa nezamestnanosť. Dôchodková reforma dala ľuďom reálnu nádej, že v systéme nového dôchodkového poistenia sami môžu ovplyvniť svoju budúcnosť. Reforma zdravotníctva reforma prispela k zníženiu plytvania s financiami a liekmi. Rekodifikáciou trestného práva sa chceme prísne vysporiadať s tými, čo porušujú zákon. Zvýšila sa verejná kontrola verejných funkcionárov. Na Slovensku pracuje množstvo životaschopných neziskových organizácií. A podľa organizácie Reportéri bez hraníc sa Slovensko dostalo do prvej desiatky krajín na svete v slobode tlače. Príjmy obyvateľov, aj keď nie dramaticky, reálne rastú. My vieme, že nie všetko, čo sme doteraz počas tohto volebného obdobia urobili, bolo dokonalé. Spravili sme aj chyby, ktoré sme začali odstraňovať. A chceme na to využiť práve tento posledný necelý rok vládnutia. A toto je asi najväčší problém opozície a najmä Smeru. Spomeniem to preto, že aj keď Smer nepodáva a nepodpísal návrh na skrátenie funkčného obdobia tejto vlády, poslanci Smeru stále útočia na našu politickú stranu. A myslím si, že najväčším problémom Smeru je to, že doteraz nikdy neuspel s návrhom na odvolanie predsedu vlády, doteraz sa Smeru nikdy napriek niekoľkým pokusom nepodarilo odvolať ani len žiadneho člena vlády. Myslím si, že Smer, keďže nevie ako ďalej, sa snaží pridávať k stranám, ktoré nemajú šancu samy zvrátiť tento stav spoločnosti. Vážené dámy a páni, prednedávnom, ja to slovo tu použijem druhýkrát, najkrajší poslanec parlamentu Robert Kaliňák v jednej spravodajskej televízii ako narážku na vedenie vysvetľujúcej kampane vlády použil parafrázu, že ak my, rozumejme SDKÚ, sme za toto volebné obdobie postavili Slovensko ako dom a teraz by sme chceli odstraňovať kolaudačné závady na tomto dome, tak oni, teda Smer, si myslia, že tieto kolaudačné závady sú také vážne, že treba okamžite vymeniť dodávateľa stavby, teda nás SDKÚ, a tým aj celú vládnu koalíciu. Ja ale parafrázujúc tvrdím, že občania dali tomuto dodávateľovi stavby, teda tejto vládnej koalícii, mandát na 4 roky, počas ktorých mala tento slovenský dom dobudovať, a kolaudačným konaním by mali byť riadne voľby v septembri 2006. To, že Smer chce vymeniť dodávateľa stavby domu dnes, by znamenalo len jedno, že Smer by v prípade úspechu v predčasných voľbách ako nový dodávateľ stavby naštartoval červený buldozér, ktorý by rozostavaný dom zrovnal so zemou, z čoho by sme sa na Slovensku spamätávali roky. Vážené dámy a páni, z týchto dôvodov nepodporím ani tento ústavný zákon, ani akýkoľvek ďalší, ktorý by mal ambíciu skrátiť funkčné obdobie našej koaličnej vlády. Ďakujem vám za pozornosť. (Potlesk.)